محسن جازولي (مزيود ف 10 مارس 1967 ف كازا) هوّا موهنديس ؤ بزناس ؤ سياسي مغريبي. خدا لمنصب ديال وزير منتدب د سّتيتمار، لكونڤيرجونس ؤ تقييم سياسات لعمومية ف 7 أكتوبر 2021 ف لحوكومة د أخنوش. كان قبل شاد لمنصب ديال وزير منتدب ل وزير لخاريجية ؤ تّعاون دّولي، مكلف ب تّعاون لإفريقي، من 22 يناير 2018 تال 9 أكتوبر 2019. ؤ وزير منتدب ل وزير لخاريجية ؤ تّعاون لإفريقي ؤ لمغاربا لي عايشين ف لخاريج، من 9 أكتوبر 2019 تال 7 أكتوبر 2021. لفاميلة د محسن جازولي أصلها من رّباط، ؤ تماك فين قرا ف ليسي ديكارط. من بعد ما شد لباك ف شّعبة د صيونص ماط، مشا ل فرانسا فين خدا ميتريز ف لانفورماتيك تّطبيقية ؤ لإدارة (مياج) من جاميعة لجانوب د پاري ف 1986، ؤ ماسطر ف لانجينيورية د لمعاونة علا أخد لقرارات، من جاميعة پاري 9 دوفين ف 1991. محسن جازولي أسس شركة ڤاليان ديال لستيشارة، ؤ بقا مودير ديالها حتا شد أول منصب ويزاري ديالو، فين دوّز لموديرية ل سعدية سلاوي بناني. نيشان مورما ولا وزير ف حوكومة أخنوش، دخل ل حيزب تجمع لوطني د لأحرار ؤ ولا عضو ف لمكتب سياسي ديالو.